Hannibal Barkas

Hannibal Barkas, meist eenfach Hannibal nömmt, (* 247 v. Chr. in Karthago; † 183 v. Chr. in Libyssa) weer en General un Feldherr vun Karthago siene Truppen in'n Tweeten Puunschen Krieg gegen de Röömsche Republiek. He weer de Söhn vun Hamilkar Barkas, de ok al an de Spitz vun de karthaagsche Armee stahn harr. Hannibal bedutt in Phöniz'sche Spraken „Baal is gnädig“.

Hannibal is bekannt wurrn as brillianten General un groten Gegenspeler vun de Römers in den Tweeten Puunschen Krieg. Siene geniale Taktik hett em to'n Vorbild maakt vun allerhand latere Heerföhrers, as Napoleon un den sien Gegenspeler Arthur Wellesley, den Hartog vun Wellington. Ok General Norman Schwarzkopf, de US-amerikaansche Befehlhebber in den Golfkrieg vun 1991 hett em bannig bewunnert. Hannibal trock in'n Tweeten Puunschen Krieg mit siene Armee vun de Ibeersche Halfinsel na Italien hen. Dor möss he bi over de Pyrenäen un de Alpen weg un ok over den groten Rhone-Stroom. In Italien hett he de Römers faken slahn, man he konn oder woll Rom sülms nich belagern. Nadem he 16 lange Johre in Süüditalien rumstromert weer, is he na Karthago torüch ropen wurrn. Im Grunne harr he in Italien nix anners towege brocht, as de Römers in Gang to holen. Unnerkriegen hett he jem nich konnt. De Römers harrn midderwielen na Afrika over sett. Dor is Hannibal denn in de Slacht bi Zama Regia endgüllig vun jem slahn wurrn. 

Na den Krieg weer Hannibal en korte Tied in siene Vaderstadt togange in de Regeerung. Vunwegen dat Rom avers dor achter her weer, dat he utlevert weern scholl, möss he utbüxen na Syrien, wat to de Seleukiden ehr Riek tohören dö. Later möss he noch wieter weg na Bithynien. He hett noch johrelang as en Rebellen gegen Rom streden un hett sik mit jedeen tohopen daan, de Rom sien Fiend weer. Amenne, as he um un bi 60 Johre oolt weer, kreeg he to weten, dat Rom spitz kregen harr, wo he unnerkamen weer. Ehr dat siene Arzfiende em in'e Hand kregen, hett he sien Leven mit Gift sülms en Enn maakt.

 Weblinks 

Kategorie:Karthago
Kategorie:Mann
Kategorie:Afrika
Kategorie:Militär
Kategorie:Feldherr
Kategorie:Antike
Kategorie:Boren in dat 3. Johrhunnert v. Chr.
Kategorie:Storven in dat 2. Johrhunnert v. Chr.